**Anjozorobe** je grad u sredini Madagaskara od 17 802 stanovnika  u *Provinciji Toamasina* i *Regiji Analamanga*, administrativni centar istoimenog *Distinkta Anjozorobe*.

Historija
---------

*Anjozorobe* je osnovao legendarni malgaški kralj Andrianampoinimerina kome se taj kraj toliko dopao da se tu povukao živjeti iz Antananariva.

*Anjozorobe* je bio centar malgaških pobunjenika protiv francuske kolonijalne uprave krajem 19. vijeka. Oni su krili u šumama trstike uz korito rijeke Mananare sa svojim liderom Rabezavanom. Po ondašnjim francuskim izvorima, oni su tu mučili i ubili jezuitskog fratra Jacquesa Berthieua 8. juna 1896.

*Anjozorobe* je danas poznat kao *Madagaskarski Lourd* (ili Međugorje) jer se u njegovoj okolici kod mjesta Ambohitantelija ukazala vidiocima 1990. sv. Marija. Otada gomila hodočasnika posjećuje Anjozorobe.

Katedrala iz Anjozorobea
Posljednih godina, *Anjozorobe* prima pomoć od francuskog udruženja AMIF (Amitié Madagascar - Ile de France) uz čiju pomoć je podignuta brana na rijeci, i neki manji objekti.

Etimologija
-----------

*Anjozorobe* ima korijen u riječi - **zoro**, koja na malagaškom ima dvojako značenje, s jedne strane znači *sveto*, a s druge *trska*. Doista je na sjeveroistoku od grada, kultno sveto mjesto tradicionalnih animističkih vjerovanja, s druge strane korito rijeke Mananare prepuno je šumaraka trske.

Geografske karakteristike
-------------------------

*Anjozorobe* leži u središnjem gorju Madagaskara, na nadmorskoj visini od 1 000 m. Gradić se smjestio na par brežuljaka, na lijevoj obali rijeke Mananare usred gustih šuma.
*Anjozorobe* je udaljen oko 92 km od glavnog grada Antananarivo nacionalnom cestom br. 3. u pravcu jugoistoka.
Sjeveroistočno od grada na visini od 1 100 m (ispod brda Kamanja), izvire Mangaro - najveća rijeka na istoku Madagaskara.

Šumski pojas *Anjozorobe-Angavo* je u decembru 2005. proglašen *Parkom prirode*, kao jedno od posljednjih područja divljine na Madagaskaru, koje nije doživjelo sječu i devastaciju.  Kroz park teče rijeka Mangaro, koja kod mjesta Ambohimanga ima veličanstvene slapove.

### Klimatske karakteristike

Anjozorobe ima mješavinu tropsko - umjereno kontinentalne klime s prosječnom temperaturom od 21-22 °C i dva različita godišnja doba, *zimu*od aprila do septembra, i *ljeto* od oktobra do marta kad pušu monsunski vjetrovi sa istoka i padaju kiše.

| **Klimatološki medijani za Analamanga** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji minimum (°C) | 21 | 21 | 21 | 22 | 20 | 17 | 16 | 15 | 15 | 17 | 19 | 19 | **21** |
| *Izvor:*  |

Povezano
--------

* Popis gradova na Madagaskaru

Bilješke
--------

1. 1 2  2005 population estimates for cities in Madagascar, mongabay.com (pristupljeno: 24. 8. 2011.)
2. ↑  saints et bienheureux > Jacques Berthieu (pristupljeno: 13. 9. 2011.) Arhivirano 2010-02-06 na Wayback Machine-u ()
3. ↑  Ukazanja Marije u Anosivolakeliju (pristupljeno: 13. 9. 2011.) ()
4. ↑  Réalisations 2009, Amitié Madagascar (pristupljeno: 13. 9. 2011.) ()
5. ↑  M. Aldegheri: Rivers and streams on Madagascar, na portalu google books (pristupljeno: 6. 9. 2011.)
6. ↑  Conservation Communautaire du Corridor Forestier D'Anjozorobe-Angavo[*mrtav link*]()
7. ↑  Weatherclimat.com

Vanjske veze
------------

***Anjozorobe*** na Wikimedijinoj ostavi

* A Madagascar, la survie de la forêt entre les mains des cultivateurs ()
* Ukazanja Marije u Anosivolakeliju ()